Prințul William al Marii Britanii a împărtășit câteva informații despre starea de sănătate a soției sale, Kate Middleton, dezvăluind că aceasta urmează un tratament de chimioterapie preventivă pentru a combate cancerul. Potrivit relatărilor Yahoo News, Kate se află în acest moment sub supravegherea atentă a medicilor.
În timpul unei vizite la Spitalul Comunitar St. Mary’s din Marea Britanie, pe 10 mai, Prințul William a discutat cu un administrator al spitalului despre starea de sănătate a soției sale, Kate Middleton. El a oferit detalii despre modul în care aceasta se confruntă cu tratamentul de chimioterapie preventivă pentru cancer.
„L-am întrebat pe William despre soția lui Kate și el a spus: „Se simte bine, mulțumesc”, a transmis administratorul spitalului, Tracy Smith, reporterilor, conform Associated Press.
Kate Middleton a dezvăluit într-o înregistrare video pe 22 martie 2024 că se află în „primele etape” ale chimioterapiei preventive, după ce a fost diagnosticată cu cancer. Deși nu a specificat tipul de cancer, ea a menționat că diagnosticul a venit în urma unei intervenții chirurgicale abdominale pe care a suferit-o în ianuarie.
Diagnosticul primit din partea doctorilor a fost precum o lovitură pentru întreaga familie. Atunci, Kate Middleton și soțul ei au avut un moment greu în care au fost nevoiți să le spună copiilor ce se întâmplă. Însăși Prințesa de Wales mărturisea că a fost cel mai dificil moment. Acum, însă, veștile ar fi favorabile, potrivit analizei unui editor regal.
„După cum vă puteţi imagina, acest lucru a necesitat timp. Mi-a luat timp să mă recuperez după o intervenţie chirurgicală majoră pentru a-mi începe tratamentul. Dar, cel mai important, ne-a luat timp să le explicăm totul lui George, Charlotte şi Louis într-un mod adecvat pentru ei şi să îi asigurăm că voi fi bine”, a spus atunci Kate Middleton.
Detaliile exacte ale analizelor efectuate de Kate pentru a primi diagnosticul nu sunt cunoscute. Totuși, testele de diagnostic pentru cancer pot cuprinde analize de sânge, scanări și biopsii. O biopsie este o procedură medicală care implică prelevarea unei mostre mici de țesut pentru a fi examinată la microscop, cu scopul de a detecta celulele anormale. Catherine a explicat că „testele realizate după operație au relevat prezența cancerului”.
În mesajul său, prințesa a menționat că echipa medicală i-a recomandat să urmeze un tratament de chimioterapie preventivă.
Chimioterapia folosește medicamente pentru a distruge celulele canceroase. Există diverse tipuri de medicamente chimioterapice, însă toate acționează într-un mod similar, împiedicând celulele canceroase să se reproducă, ceea ce stopează creșterea și răspândirea acestora în organism. Catherine a spus că se află „în primele etape” ale acestui tratament.